## El Consell ratifica actuacions d’emergència de Ferrocarrils de la Generalitat Valenciana per valor de 6,5 milions d’euros

*** La reparació i posada a punt d’equips de les unitats de la sèrie 4300 de Metrovalencia i la compra de recanvis i equips suma 5,4 milions d’euros
* Per a la reparació del sistema tren-terra i altres sistemes de comunicacions es destinen prop d’un milió d’euros**

El Consell ha pres nota de les diverses actuacions que Ferrocarrils de la Generalitat Valenciana (FGV) està realitzant per a fer front a l’efecte de les inundacions del 29 d’octubre passat en les instal·lacions i infraestructures ferroviàries de Metrovalencia.

L’import de cinc contractes, adjudicats per via d’emergència, arriba als 6.508.661,92 euros, IVA inclòs, i permet fer front a les actuacions destinades a reposar els quantiosos danys que hi ha hagut en el conjunt de la xarxa i en el material mòbil. Estos cinc contractes se sumen als més de 20 ratificats pel Consell anteriorment.

El principal contracte ratificat quant a volum econòmic és el de reparació i posada a punt d’equips de les unitats de la sèrie 4300 de Metrovalencia, que, per un import de 3.939.257,12 euros, IVA inclòs, engloba la recepció de convertidors estàtics, equips de tracció, bogis i equips d’aire condicionat.

El segon és per al subministrament de recanvis i equips de pneumàtica, mànegues d’interconnexió, bobines de filtre i bateries de les mateixes unitats de la sèrie 4300 de Metrovalencia, per valor d’1.595.301,70 euros, IVA inclòs.

El tercer és per a la restauració del sistema de radiocomunicació tren-terra de Metrovalencia, amb un cost de 552.295,04 euros; el quart per al subministrament de recanvis i equipament per a la restauració de sistemes de comunicacions per 213.260,20 euros, en el qual s’inclou interfonia, videogravadores, megafonia i sistemes d’alimentació ininterrompuda, i el quint contracte és per al subministrament provisional de rènting de vehicles de carretera, ja que gran part dels vehicles de l’empresa pública aparcats en València Sud han quedat inservibles. Este últim contracte està dotat amb 208.547,86 euros, IVA inclòs.

Fecha: 17/12/2024